ऑक्टोकॉप्टर नाम के ये ड्रोन विमान ग्राहक से ऑर्डर मिलने के 30 मिनट के अंदर 2.3 किलोग्राम वज़न तक के सामान घर पर पहुंचा सकते हैं. हालांकि बेज़ोस का कहना है कि इस सेवा के शुरू होने में पांच साल तक लग सकते हैं.बेजोस ने यह बात एक अमरीकी टेलीविजन कार्यक्रम "60 मिनट्स" के लिए बातचीत के दौरान कही है.उन्होंने कहा, "मुझे पता है कि ये सब विज्ञान कल्पना की तरह है लेकिन ऐसा नहीं है."बेज़ोस ने आगे कहा, "हम आधे घंटे में सामान पहुंचा सकते हैं....हमें लगता है कि पांच पौंड तक के सामान ले जाए जा सकते हैं, हम जो सामान बेचते हैं उनमें से 86% सामान करीब इतने ही वज़न के होते हैं."इस सेवा को प्राइम एयर कहा जाएगा. इस की बात ऐसे समय हो रही है जब अमेज़न आगे बढ़ने के लिए दक्षता सुधारने पर काम कर रही है.अमेज़न ने वेबसाइट पर एक वीडियो भी डाला है जिसमे एक ड्रोन विमान इसके एक गोदाम से ग्राहक के घर पर सामान पहुंचाते हुए दिखाया गया है.हालांकि इसे अभी अमरीकी नियामकों से मंज़ूरी का इंतज़ार है. अमरीकी सरकार ने अब तक विमानरहित ड्रोन के नागरिक इस्तेमाल की मंज़ूरी नहीं दी है.अमरीकी संघीय उड्डयन प्रशासन (एफ़एए) ने ड्रोन के पुलिस और दूसरी सरकारी एजेंसियों के इस्तेमाल की मंज़ूरी दी है और बीते कुछ सालों में करीब 1400 परमिट जारी किए हैं.अमरीका में नागरिक उड्डयन क्षेत्र सभी तरह के ड्रोन के लिए 2015 तक खोला जा सकता है जबकि यूरोप में ऐसा साल 2016 तक संभव है.सेंट्रल लैंकाशर विश्वविद्यालय के ड्रोन विशेषज्ञ डॉक्टर डैरन ऐंसल कहते हैं, "अभी नियम मौजूद हैं जिनसे ज़मीन पर मौजूद लोगों को चोट की संभावना कम से कम हो."वो आगे कहते हैं, "मानवरहित विमानों को अभी अपने वातावरण की जानकारी नहीं होती ताकि वो लोगों से न टकराएं. लोगों के घर तक सामान पहुंचाने के लिए मानवरहित विमानों को घनी आबादी वाले रिहायशी इलाकों से उड़ना होगा, जिसकी मौजूदा नियम इजाज़त नहीं देते."ऐंसल कहते हैं, "इसके अलावा सामान की सुरक्षा पर भी ध्यान देने की ज़रूरत है. क्योंकि किसी तरह की सुरक्षा नहीं होगी ऐसे में सामान और ड्रोन को कब्ज़े में लिया जा सकता है या चुराया जा सकता है."अमेज़न ने कहा है, "तकनीक के नज़रिए से देखें तो जैसे ही नियम तैयार होते हैं हम व्यावसायिक सेवाएं शुरू कर सकेंगे."अमेज़न ने कहा कि एफ़एए "मानवरहित विमानों के लिए नियम बनाने में सक्रिय है" और उसे साल 2015 तक मंज़ूरी मिलने की उम्मीद है.इससे पहले किताबें किराए पर देने वाली ऑस्ट्रेलियाई कंपनी ज़ूकाल ने ऐलान किया था कि वो अगर उसे ऑस्ट्रेलिया की नागरिक उड्डयन सुरक्षा अथॉरिटी से मंज़ूरी मिल गई तो वो साल 2015 तक किताबें पहुंचाने में ड्रोन का इस्तेमाल करने लगेगी.ऑस्ट्रेलिया में नियम मानवरहित विमानों के व्यावसायिक इस्तेमाल की इजाज़त देते हैं.(बीबीसी हिंदी का एंड्रॉयड मोबाइल ऐप डाउनलोड करने के लिए 



यहां क्लिक करें. आप ख़बरें पढ़ने और अपनी राय देने के लिए हमारे 



फ़ेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)